Asia T-356/15

Itävallan tasavalta

vastaan

Euroopan komissio

Valtiontuki – Yhdistyneen kuningaskunnan suunnittelema tuki Hinkley Point C -ydinvoimalaitokselle – Hinnanerosopimus, valtion kanssa tehtävä sopimus ja luottotakuu – Päätös, jossa tuki todetaan sisämarkkinoille soveltuvaksi – SEUT 107 artiklan 3 kohdan c alakohta – Yleisen edun mukainen tavoite – Ydinenergian edistäminen – Valtion toimien toteuttamisen tarve – Takauksia koskeva tiedonanto – Tukiosuuden määrittäminen – Oikeasuhteisuus – Investointituki – Toimintatuki – Oikeus esittää huomautuksia – Julkisia hankintoja koskevien sopimusten tekomenettely – Perusteluvelvollisuus

Tiivistelmä – Unionin yleisen tuomioistuimen tuomio (viides jaosto) 12.7.2018

(SEUT 107 artiklan 3 kohdan c alakohta; komission asetus (EY) N:o 651/2014)

Valtiontuki – Kielto – Poikkeukset – Tuet, joiden voidaan katsoa soveltuvan sisämarkkinoille – Arvioiminen SEUT 107 artiklan 3 kohdan c alakohdan valossa – Arviointiperusteet – Tiettyjen tukimuotojen toteamisesta sisämarkkinoille soveltuviksi annettu asetus N:o 651/2014 ei sido yksittäistapausta koskevassa tutkinnassa

(EA 1 artiklan 2 kohta, EA 2 artiklan c alakohta ja EA 192 artiklan 1 kohta; SEUT 107 artiklan 3 kohdan c alakohta ja SEUT 194 artiklan 2 kohta)

Jotta tuen voidaan todeta soveltuvan sisämarkkinoille SEUT 107 artiklan 3 kohdan c alakohdan nojalla, sen on kohdistuttava yleisen edun mukaisen tavoitteen muodostavan toiminnan kehittämiseen ja sen on oltava asianmukainen, tarpeellinen ja oikeasuhteinen. Tämä säännös ei kuitenkaan sisällä nimenomaista edellytystä markkinahäiriöstä. Näin ollen tätä määräystä sovellettaessa merkityksellinen kysymys on se, toteutuisiko yleisen edun mukainen tavoite, jonka jäsenvaltio pyrkii saavuttamaan, ilman sen toimia. Vaikka markkinahäiriö voi olla merkityksellinen seikka todettaessa jäsenvaltion tuen soveltuvuus sisämarkkinoille, markkinahäiriön puuttumisen seurauksena ei välttämättä ole SEUT 107 artiklan 3 kohdan c alakohdassa asetettujen edellytysten täyttymättä jääminen. Jäsenvaltion toteuttamia toimia voidaan pitää tässä määräyksessä tarkoitetulla tavalla tarpeellisina esimerkiksi silloin, jos markkinavoimat eivät yksinään voi toteuttaa riittävän nopeasti yleisen edun mukaista tavoitetta, jonka jäsenvaltio pyrkii saavuttamaan, vaikka näitä markkinoita ei sellaisinaan voitaisi pitää häiriintyneinä. (ks. 48, 150 ja 151 kohta)

Ks. tuomion teksti. (ks. 54–58 kohta)

Ks. tuomion teksti. (Ks. 63–67 ja 535 kohta)

Se, että Euratomin perustamissopimuksen määräykset ovat erityissääntöjä EUT-sopimuksen määräyksiin nähden, ei estä soveltamasta SEUT 107 artiklaa toimenpiteisiin, joilla on Euratomin perustamissopimuksen soveltamisalaan kuuluva tavoite. Koska Euratomin perustamissopimuksessa ei ole tyhjentäviä sääntöjä valtiontuista, SEUT 107 artiklaa sovelletaan ydinenergia-alaa koskeviin toimenpiteisiin, vaikka niillä on Euratomin perustamissopimuksen soveltamisalaan kuuluva tavoite. Sovellettaessa tätä määräystä ydinenergia-alaa koskeviin toimenpiteisiin on kuitenkin otettava huomioon Euratomin perustamissopimuksen määräykset ja tavoitteet. (ks. 73, 74, 76 ja 78 kohta)

SEUT 107 artiklan 3 kohdan c alakohdan nojalla tukea tietyn taloudellisen toiminnan tai talousalueen kehityksen edistämiseen voidaan pitää sisämarkkinoille soveltuvana, jos tuki ei muuta kaupankäynnin edellytyksiä yhteisen edun kanssa ristiriitaisella tavalla SEUT 107 artiklan 3 kohdan c alakohdassa mainitulla yhteisen edun käsitteellä pyritään saavuttamaan tasapaino tukitoimenpiteestä seuraavien hyötyjen ja haittojen välillä, ja se on esteenä kaupankäynnin edellytyksiä yhteisen edun kanssa ristiriitaisella tavalla muuttavien toimenpiteiden hyväksymiselle. Kyseessä olevan toimenpiteen yleisen edun mukaisen tavoitteen ei täydy kuitenkaan välttämättä olla kaikille jäsenvaltioille tai suurimmalle osalle jäsenvaltioista yhteinen tavoite. Sovellettaessa SEUT 107 artiklaa toimenpiteisiin, joilla on Euratomin perustamissopimuksen soveltamisalaan kuuluva tavoite, on lisäksi otettava huomioon Euratomin perustamissopimuksen määräykset ja tavoitteet. Kun otetaan huomioon Euratomin perustamissopimuksen 1 artiklan toinen kohta ja 2 artiklan c alakohta, komissio ei tee virhettä katsoessaan, että jäsenvaltiolla on oikeus määrittää ydinenergian edistäminen ja tarkemmin uuden ydinenergian tuotantokapasiteetin rakentaminen SEUT 107 artiklan 3 kohdan c alakohdassa tarkoitetuksi yleisen edun mukaiseksi tavoitteeksi. Tämä tavoite liittyy Euratomin perustamissopimuksen 2 artiklan c alakohdassa mainittuun atomienergiayhteisön tavoitteeseen helpottaa investointeja ydinenergia-alalla, ja Euratomin perustamissopimuksen 192 artiklan ensimmäisestä kohdasta ilmenee, että jäsenvaltiot helpottavat atomienergiayhteisön päämäärän toteuttamista. Toisaalta SEUT 194 artiklan 2 kohdan toisesta alakohdasta ilmenee, että kullakin jäsenvaltiolla on oikeus valita eri energialähteistä haluamansa. (ks. 82, 87 ja 95–97 kohta)

Ks. tuomion teksti. (ks. 160, 161, 170, 372 ja 420 kohta)

Jotta tuen voidaan todeta soveltuvan sisämarkkinoille SEUT 107 artiklan 3 kohdan c alakohdan nojalla, komission on osoitettava, että sillä on jäsenvaltion määrittämä yleisen edun mukainen tavoite ja että se on tähän tavoitteeseen nähden asianmukainen ja tarpeellinen ja ettei se muuta kaupankäynnin tai kilpailun edellytyksiä siitä seuraaviin etuihin nähden suhteettomalla tavalla. SEUT 107 artiklan 3 kohdan c alakohdassa ei sitä vastoin nimenomaisesti edellytetä, että komissio määrittää tukitoimenpiteestä seuraavan avustusekvivalentin täsmällisen määrän. Jos siis komissio voi todeta tukitoimenpiteen asianmukaisuuden, tarpeellisuuden ja oikeasuhteisuuden tätä täsmällistä määrää nimenomaisesti esittämättä, sitä ei voida arvostella siitä, ettei se ole määrittänyt sen suuruutta. (ks. 248 ja 249 kohta)

Tiettyjen tukimuotojen toteamisesta sisämarkkinoille soveltuviksi SEUT 107 ja 108 artiklan mukaisesti annetussa asetuksessa N:o 651/2014 säädetään ainoastaan ryhmäpoikkeusta koskevasta standardoidusta lähestymistavasta, mutta se ei sido komissiota suoraan SEUT 107 artiklan 3 kohdan c alakohdan perusteella suoritettavassa yksittäistapausta koskevassa tutkinnassa. (ks. 251 ja 497 kohta)

Ks. tuomion teksti. (ks. 263–266 kohta)

Ks. tuomion teksti. (333, 359, 361, 410, 416 ja 418 kohta)

Komission on SEUT 107 artiklan 3 kohdan c alakohtaa soveltaessaan verrattava kyseessä olevien tukitoimenpiteiden etuja ja niiden kielteistä vaikutusta sisämarkkinoihin. Yksilöidessään toimenpiteiden kielteistä vaikutusta sisämarkkinoihin komission ei täydy ottaa huomioon sitä, missä määrin tukitoimenpiteet ovat ympäristönsuojelun kannalta epäedullisia. Vaikka ympäristönsuojelu on sisällytettävä muun muassa sisämarkkinoiden toteuttamiseksi noudatettavien unionin politiikkojen määrittelyyn ja toteuttamiseen, se ei varsinaisesti muodosta osaa näistä sisämarkkinoista. Tämä pätee myös ennalta varautumisen periaatteeseen, saastuttaja maksaa -periaatteeseen ja kestävyysperiaatteeseen sekä terrorismilta suojaamiseen. (ks. 516 ja 519 kohta)

Ks. tuomion teksti. (ks. 523 kohta)

Komission SEUT 108 artiklan 2 kohdassa ja SEUT 108 artiklan soveltamista koskevista yksityiskohtaisista säännöistä annetun asetuksen N:o 659/1999 6 artiklan 1 kohdassa tarkoitetussa muodollisen tutkintamenettelyn aloittamista koskevassa päätöksessä esittämät näkemykset ovat alustavia arvioita. Näin ollen muodollisen tutkintamenettelyn päätteeksi tehtävän päätöksen perusteluja ei voida pitää riittämättöminä pelkästään sen vuoksi, että ne eivät ole täysin identtiset muodollisen tutkintamenettelyn aloittamista koskevan päätöksen perustelujen kanssa. Komission ei tarvitse muodollisen tutkintamenettelyn päätteeksi tekemässään päätöksessä esittää analyysiä, joka kattaa kaikki muodollisen tutkintamenettelyn aloittamista koskevassa päätöksessä esitetyt näkemykset. (ks. 569 ja 627 kohta)

Toimintatuet, joilla pyritään säilyttämään vallitseva tilanne tai vapauttamaan yritys kustannuksista, joista sen olisi muuten vastattava liikkeenjohdossaan tai tavanomaisessa toiminnassaan, eivät täytä SEUT 107 artiklan 3 kohdan c alakohdan vaatimuksia. Toimintatuet, joilla ainoastaan säilytetään vallitseva tilanne, eivät ole omiaan edistämään kehitystä kyseisessä määräyksessä tarkoitetulla tavalla. Tuilla, joilla ainoastaan pienennetään juoksevia ja tavanomaisia toimintamenoja, joista yrityksen olisi joka tapauksessa täytynyt vastata tavanomaisessa toiminnassaan, ei voida katsoa toteutettavan tässä määräyksessä tarkoitettua yleisen edun mukaista tavoitetta. Mikään ei sen sijaan estä sitä, että tukitoimenpide, joka on asianmukainen ja tarpeellinen tämän tavoitteen saavuttamiseksi, joka ei muuta kaupankäynnin edellytyksiä yhteisen edun kanssa ristiriitaisella tavalla ja joka siis täyttää SEUT 107 artiklan 3 kohdan c alakohdan vaatimukset, todetaan sisämarkkinoille soveltuvaksi tämän määräyksen nojalla riippumatta siitä, onko se luokiteltava investointi- vai toimintatueksi. (ks. 579, 580 ja 583 kohta)

Ks. tuomion teksti. (ks. 641–676 kohta)

Ks. tuomion teksti. (ks. 679–689 kohta)